Jehovan todistajien ovelta ovelle kiertävät saarnaajat kirjaavat muistiin osoitteiden, nimien ja käyntitietojen lisäksi puhelinnumeroita, äidinkieliä, seksuaalisia suuntautumisia, uskontoja ja terveystietoja.

Jimin löytämistä papereista ilmeni, että Jehovan todistajat tekevät merkintöjä muun muassa ihmisten seksuaalisuudesta.

Jehovan todistajana 31 vuotta toiminut Jari-Pekka Peltoniemi kertoo, että menettely on hänelle tuttua.

Peltoniemen mukaan arkaluontoisia muistiinpanoja on hävinnyt aikaisemminkin.

Iltalehti sai haltuunsa kopioita Jehovan todistajien muistiinpanoista. Kuvan asunto ei liity tapaukseen. LUKIJAN KUVA / ILTALEHTI

Itä-Helsingissä asuva Jimi avasi tiistaina ovensa. Sen takana oli kaksi 60-70-vuotiasta jehovantodistajanaista. Hän hämmentyi, sillä saarnaajat tiesivät heti, että hänen äidinkielensä on ruotsi.

- Toisella heistä oli käsissään lehtisiä, läpyköitä ja kartta. Heillä oli Vakttornet ja Vakna -lehtiä, mutta en halunnut niitä, Jimi kertoo.

Samojen lehtien suomenkieliset versiot tunnetaan nimillä Vartiotorni ja Herätkää!. Jimi lähti viemään roskia ja löysi rappukäytävänsä aulasta samaisen Jehovan todistajan kantaman kartan sekä irtonaisia muistiinpanosivuja kymmenen kappaletta.

- Luulen, että he olivat pudottaneet ne. Katsoin, että hetkinen, tässä on naapuritalojen osoitteita ja ihmisten nimiä, Jimi kertoo pöyristyksestään.

Samalla Jimille valkeni, mistä saarnaajat tiesivät, että hän puhuu äidinkielenään ruotsia. Papereissa luki, mitä kieltä asukkaat puhuvat äidinkielenään.

- Siellä oli maininta, että joku puhui ruotsia, joku englantia, joku suomea ja joku oli kuuro. Siellä myös luki, että joku on muslimi. Jonkun kohdalla luki " lesbisk homosexuell " . Noh, nyt tiedän, että viereisessä talossa asuu homoseksuaali. Mielestäni se ei kuulu minulle, ja se on vähän häiritsevää, että nyt minä tiedän, Jimi kertoo.

Asia on puhuttanut myös Jimin kaveriporukassa. Hän kertoo näyttäneensä löytönsä ystävilleen ja hänen kaveripiirinsä on raivostunut asiasta.

- Kyllä siinä nousi karvat pystyyn. Mitähän he ovat minusta kirjoittaneet, Jimi pohtii.

Artikkeli jatkuu kuvan jälkeen.

Helsinkiläinen Jimi löysi kymmenen Jehovan todistajien muistiinpanosivua. Kuvan sivusta on sensuroitu osoite ja asukkaiden nimet. Kuvasta näkyy merkinnät, mitä kieltä asukkaat puhuvat. Lisäksi yhden kohdalla on merkintä seksuaalisesta suuntautumisesta. LUKIJAN KUVA

Varsin tavanomainen vihko

Iltalehti sai käsiinsä myös toisen muistivihkon kopion. Se on löytynyt vuonna 2016 Helsingin Munkkivuoresta. Enimmäkseen vihkoon on kirjattu ihmisten nimiä, osoitteita ja käyntipäivämääriä. Jokaisen asukkaan kohdalle on kirjattu, mitä materiaalia he ovat ottaneet. Koodinimi H viittaa Herätkää! -lehteen ja VT vastaavasti Vartiotorniin.

ET on mitä luultavimmin " ei tavattu " , N tarkoittaa naista ja M miestä. Käyntien kohdalla on aiheita, mistä asukkaan kanssa on keskusteltu. Esimerkkinä ylösnousemus.

Lisäksi asukkaiden kohdalle on kirjattu satunnaisia tietoja, kuten onko asukkaalla koira tai onko hän ulkomaalainen. Osan kohdalle on kirjattu puhelinnumero tai tieto, että asukas on murtanut jalkansa kaatuessaan tai että hän on pyörätuolissa. Myös asukkaan ikää kuvaillaan. Osan kohdalla on tieto muuttamisesta tai talon ovikoodi.

- Tämä on varsin tavanomainen vihko. Tuollainen minullakin oli, aikanaan 31 vuotta Jehovan todistajana toiminut Jari-Pekka Peltoniemi sanoo.

Artikkeli jatkuu kuvan jälkeen.

Vihkon kansi. LUKIJAN KUVA

Nykyään Peltoniemi ylläpitää Jehovan todistajiin kriittisesti suhtautuvaa sivustoa. Hänet erotettiin Jehovan todistajista vuonna 2006 " ajatusrikosten " vuoksi. Hän kertoo, ettei myöskään suostunut katkaisemaan yhteyksiä pikkusiskoonsa, joka erotettiin ensin. Hän hämmästelee Jehovan todistajien huoletonta tapaa käsitellä muistiinpanojaan.

- Tiedän useita tapauksia, joissa muistivihko on kadonnut. Yksi pudotti sellaisen Herätkää! -lehden mukana postiluukusta ihmisen asuntoon. Tämmöistä ei saisi sattua, Peltoniemi toteaa.

Peltoniemi toteaa, että Jehovan todistajat keräävät ihmisten henkilötietoja ilman lupaa. Sen vuoksi on vielä hämmästyttävämpää, että vihkoja häviää tai katoaa.

- Tämä on tietoturva-asia. Ihmiset tuskin haluavat, että heidän tietonsa kirjataan vihkoon ja se kadotetaan. Tietysti kyseessä on myös yksilön inhimillinen erehdys, mutta asia ei ole pelkästään yksilön vastuulla. Jehovan todistajien seurakunta ohjeistaa saarnaamistyötä ja muistiinpanojen tekemistä. He eivät ohjeista sitä, että henkilöltä pitää kysyä suostumus tietojen keräämiseen. Mielestäni se on surullista.

Artikkeli jatkuu kuvan jälkeen.

Kuvan ulkomaalaistaustaisesta perheestä on kirjattu muistiin perheenjäsenten nimet, sukulaissuhteet ja tieto koirasta. Heille on soitettu ja jätetty Jehovan todistajien lehtisiä. LUKIJAN KUVA

Lähes 20 vuoden riita

Jehovan todistajien muistiinpanoista on väännetty kohta 20 vuotta. Tietosuojavaltuutettu otti asiaan kantaa vuonna 2000. Kannanoton mukaan Jehovan todistajien kotikäyntien yhteydessä keräämät tiedot muodostavat henkilötietolain puitteissa henkilörekisterin.

Tietosuojalautakunta kielsi luvattoman tietojen keräämisen vasta vuonna 2013. Jehovan todistajat veivät asian kuitenkin hallinto-oikeuteen, joka kumosi päätöksen. Tietosuojavaltuutettu valitti asiasta korkeimpaan hallinto-oikeuteen, joka pyysi ennakkoratkaisua EU-tuomioistuimelta. Siihen vaikutti myös se, että EU:n uusi tietosuojalaki astui voimaan toukokuussa.

EU-tuomioistuin katsoi, että uskonnonharjoittaminen ei ole poikkeus, joka kattaa yksityishenkilön toiminnan. Ennakkoratkaisun mukaan uskonnollinen yhteisö kuten Jehovan todistajat on rekisterinpitäjä käsitellessään jäsentensä keräämiä henkilötietoja. Asian käsittely on yhä Suomen korkeimmassa hallinto-oikeudessa kesken.

Jehovan todistajat eivät ole muuttaneet toimintatapojaan. Yhdyskunta on toistuvasti sanonut, että se ottaa tietosuojan vakavasti, ja muistiinpanot on tarkoitettu vain saarnaajien henkilökohtaiseen käyttöön. Tarkoituksena on helpottaa ovelta ovelle -työtä. Jehovan todistajat ei katso olevansa rekisterinpitäjä.

Jehovan todistajat on kertonut Iltalehdelle, että he aikovat perehtyä EU-tuomioistuimen ennakkoratkaisuun ja odottaa korkeimman hallinto-oikeuden ratkaisua sekä EU:n tietosuojalain vaikutusta muualla Euroopassa.

Jehovan todistajat ovat kirjanneet muistiin, että nainen on rullatuolissa. Lisäksi sivulla on merkinnät naisen liikkeistä ulkona ja sairaalaan ja vieraiden saapumisesta. H tarkoittaa Herätkää! -lehteä ja VT Vartiotornia. Kuvasta on sensuroitu asukkaan osoite, ovikoodi ja muut nimet. LUKIJAN KUVA

Video alla: Jehovan todistajissa lapsena hyväksikäytetty ja nöyryytetty Josefina kertoi karusta kohtalostaan Sensuroimattomassa Päivärinnassa.